Tuol Sleng
Tuol Sleng, S-21, cambodjansk fængsel og forhørscenter i en tidligere skole i Phnom Penh, brugt af Khmer Rouge-regimet 1975-79. I Tuol Sleng, hvorfra der er bevaret talrige forhørsprotokoller og fotografier af de fængslede, blev i alt ca. 17.000 holdt fanget og tortureret; heraf vides under ti at have overlevet. Bygningen er nu museum.
Chefen for Tuol Sleng, Kang Kek Iew (Kammerat Duch, f. 1942) overgav sig i 1999 til de cambodjanske myndigheder. Han blev i 2007 anklaget for forbrydelser mod menneskeheden og i 2012 idømt livsvarigt fængsel.